SÚBOR FIREBALL OPÄŤ ŠPIČKOU NA DIVADELNÝCH DOSKÁCH

**Kultúrny dom Šaľa hostil na svojom javisku v dňoch 28.05.-31.05.2015 cez 250 detí z celého** Slovenska. 13 najlepších divadelných súborov si prišlo zmerať sily a ukázať svoje umenie na 44. ročníku celoštátnej prehliadky detskej dramatickej tvorivosti, ktorá je súčasťou Scénickej žatvy číslo 93. ročníka prehliadok a festivalov slovenského amatérskeho divadla. A tak sa v šalianskom dome kultúry tri dni ozýval detský smiech, krik, všetko dunelo nadšením radosťou a napätím. Stretli sa tu súbory hrané deťmi, ktoré sú už roky na divadelnej špičke. Medzi ne patril aj divadelný súbor Fireball – literárno-dramatického odboru ZUŠ Ľ. Fullu, ktorí pod režisérskou taktovkou Anny Mišurovej odohral  predstavenie Kapsľa.

Rozbor predsedu poroty znel. Skúsená režisérka Anna Mišurová vybrala pre svoj mladý súbor ťažkú tému. Príbeh, ktorý sa odohráva na konci druhej svetovej vojny, naberá na aktuálnosti pripomínaním si 70. výročia jej ukončenia práve v tomto období. Počiatočné obavy z inscenovania tejto témy s detským hercom sa rozptýlili hneď po úvode. Dramaturgická úprava, režijné vedenie detského herca, premyslená, plne funkčná scéna, podporená dobovými kostýmami nenásilnou formou vtiahla diváka do príbehu. Zvolený temporytnus predstavenia, udržiavaný presvedčivými, disciplinovanými výkonmi detských stvárňovateľov postáv, umocnený vhodne zvolenými zvukovými efektmi, viedol diváka celým predstavením a umožňoval mu prijímať ponúkané myšlienky. Je preto prirodzené, že záver príbehu silno zarezonoval v detskom i dospelom divákovi .A Kapsľa si zaslúžene na vyhlásení výsledkov odnášala zo 44. ročníka Zlatej priadky III. miesto a  režisérka súboru Anna Mišurová Čestný diplomom za umelecko – pedagogickú činnosť. Radosť detí a režisérky bola neskutočná, nielen že si odnášali ocenenie ale opäť potvrdili, že sú právom zaradení medzi najlepšie divadelné súbory Slovenska. Zážitok mali nielen zo svojho ocenenia ale videli predstavenia svojich rovesníkov na vysokej úrovni, radosť neutíchala ani vtedy , keď prišiel redaktor RTVS s nimi urobiť rozhovor. Po rozhovore nastali gratulácie a poďakovania za kvalitnú prácu a túžbu opäť spojiť spoločné divadelné sily a o rok sa vrátiť do Zlatej Šale.